Ένωση για τις συλλογές και τις τεχνικές υπηρεσίες βιβλιοθηκών

Η Ένωση για τις Συλλογές Βιβλιοθηκών και τις Τεχνικές Υπηρεσίες (αγγλ.Association for Library Collections & Technical Services - ALCTS) ιδρύθηκε το 1957 με έδρα το Σικάγο και εργάζεται για τη διάδοση της πληροφόρησης και την ενίσχυση του έργου όσων ασχολούνται με τη διαχείριση των συλλογών και εργάζονται σε τεχνικές υπηρεσίες βιβλιοθηκών. Η ALCTS διευθύνεται από το Διοικητικό Συμβούλιο (Board of Directors) το φροντίζει για την ευημερία της ένωσης.

Σκοπός

Η ALCTS επιδιώκει μέσα από τη δράση της να διαχειρίζεται τα θέματα που αφορούν άμεσα τη διαχείριση συλλογών και τις σχετικές τεχνικές υπηρεσίες. Σύμφωνα με την επίσημη ιστοσελίδα της, η ALCTS μέσα από το σύνολο των δραστηριοτήτων της επιδιώκει  να παρέχει καθοδήγηση και ένα πρόγραμμα δράσης για την αναγνώριση, την ανάκτηση, την περιγραφή, την οργάνωση, τη διατήρηση, τη διάδοση και την πρόσβαση σε πηγές πληροφόρησης βιβλιοθηκών για τα μέλη της, τα μέλη άλλων Τμημάτων της Αμερικάνικης Ένωσης Βιβλιοθηκών (American Library Association - ALA) και για την κοινότητα των βιβλιοθηκών και της πληροφόρησης.

Ιστορία

Το 1957 η συγχώνευση διαφόρων ομάδων κοινού ενδιαφέροντος της Αμερικάνικης Ένωσης Βιβλιοθηκών (American Library Association - ALA) οδήγησε στο σχηματισμό του Τμήματος Πηγών και Τεχνικών Υπηρεσιών (Resources and Technical Services Division - RTSD), το οποίο αργότερα μετονομάστηκε σε Ένωση για τις Συλλογές Βιβλιοθηκών και τις Τεχνικές Υπηρεσίες (Association for Library Collections & Technical Services - ALCTS). Έκτοτε, η ALCTS  είναι τμήμα της ALA. Ο αρχικός σχεδιασμός περιελάμβανε τα Τμήματα Ανάκτησης, Καταλογογράφησης και Ταξινόμησης, Μεθόδων Αντιγραφής και Περιοδικών. Με την πάροδο των χρόνων τα συγκεκριμένα Τμήματα συγχωνεύτηκαν με άλλα Τμήματα ή μετονομάστηκαν για να συμβαδίζουν με τα νέα δεδομένα και οδήγησαν στη δημιουργία νέων Τμημάτων. Τα τρέχοντα τμήματα της ALCTS είναι τα εξής:

Τμήμα Προσκτήσεων (Acquisitions)

Τμήμα Διαχείρισης Μεταδεδομένων (Metadata management)

Τμήμα Ανάπτυξης και Διαχείρισης Συλλογής (Collection management and development)

Τμήμα Συνεχιζόμενων Πηγών (Continuing resources)

Τμήμα Συντήρησης και Αναδιαμόρφωσης (Preservation and reformatting)

Μέλη

Η ALCTS αριθμεί περίπου 4.000 μέλη  από τις Ηνωμένες Πολιτείες Αμερικής και 42 άλλες χώρες από όλο τον κόσμο, τα οποία απασχολούνται σε εργασίες σχετικές με τη διατήρηση των συλλογών υλικού. Για να συμμετάσχει κάποιος στην ALCTS, προαπαιτείται να είναι μέλος σε μια από τις εξής κατηγορίες μελών της Αμερικάνικης Ένωσης Βιβλιοθηκών (American Library Association - ALA):

Μεμονωμένα Άτομα (Personal Member)
Προσωπικό Υποστήριξης (Support Staff)
Φοιτητές (Student Member)
Διεθνή Μέλη (International Member)
Οργανισμοί (Organizational Member)
Εταιρικά Μέλη (Corporate Member)
Δια Βίου Μέλη (Life Member)

Δράση

Η ALCTS μέσα από το έργο της επιδιώκει να προωθήσει την ανάπτυξη και τη διατήρηση συλλογών και υποστηρίζει το έργο όσων απασχολούνται στις σχετικές εργασίες. Συγκεκριμένα, διοργανώνει ειδικά προγράμματα, προχωρά σε καινοτόμες δράσεις και ενισχύει τη συνεχιζόμενη εκπαίδευση των μελών της. Ακόμη, δραστηριοποιείται ενεργά στο χώρο των εκδόσεων με τη δημοσίευση ενημερωτικού και επιστημονικού υλικού και συμβάλλει στην πληροφόρηση, την εκπαίδευση και την επαγγελματική εξέλιξη των μελών της. Επιπρόσθετα, επιβραβεύει τους βιβλιοθηκονόμους και τους επαγγελματίες της πληροφόρησης για το έργο και τη συνεισφορά τους με την απονομή τιμητικών βραβεύσεων.

Παραπομπές

Βιβλιογραφία
Task Force on ONIX International
Association for Library Collections & Technical Services (ALCTS) IR Webinars
Kate Harcourt Receives Association for Library Collections and Technical Services Presidential Citation
Association for Library Collection and Technical Services (ALCTS) Mid-Winter Symposium

Εξωτερικοί σύνδεσμοι
Επίσημη ιστοσελίδα της ALCTS 
Επίσημη ιστοσελίδα της Αμερικάνικης Ένωσης Βιβλιοθηκών (ALA)

Συλλογες και τις τεχνικες υπηρεσιες βιβλιοθηκων